b"\n_START_ARTICLE_\nTergeste\n_START_PARAGRAPH_\nTergeste fou una ciutat que va pert\xc3\xa0nyer b\xc3\xa9 a la prov\xc3\xadncia del V\xc3\xa8neto o b\xc3\xa9 a la d'\xc3\x8dstria, que estava situada a una badia anomenada Tergestinus Sinus (avui Golf de Trieste), all\xc3\xa0 on \xc3\xa9s avui la ciutat de Trieste. Estrab\xc3\xb3 i Tolomeu la situen a \xc3\x8dstria, Plini el vell a la regi\xc3\xb3 dels carns al V\xc3\xa8neto; Pomponi Mela la situa a la frontera d'Il\xc2\xb7l\xc3\xadria. La frontera entre les prov\xc3\xadncies de Ven\xc3\xa8cia i d'\xc3\x8dstria fou des d'una data concreta el riu F\xc3\xb2rmio i per aix\xc3\xb2 el m\xc3\xa9s probable \xc3\xa9s que pertany\xc3\xa9s a Ven\xc3\xa8cia._NEWLINE_La ciutat apareix per primer cop el 51 aC quan se sap que fou ocupada per una incursi\xc3\xb3 dels b\xc3\xa0rbars dels territoris ve\xc3\xafns, i llavors ja era una ciutat romana que havia rebut una col\xc3\xb2nia romana. Despr\xc3\xa9s de l'atac va quedar malmesa i fou reconstru\xc3\xafda, fortificada i emmurallada per defensar-la d'atacs futurs (32 aC). Em temps d'August va tenir el rang de col\xc3\xb2nia i l'emperador va posar sota la seva depend\xc3\xa8ncia les tribus ve\xc3\xafnes dels carnis i dels catalis al mateix temps que va sotmetre els b\xc3\xa0rbars propers m\xc3\xa9s perillosos, els i\xc3\xa0podes._NEWLINE_Despr\xc3\xa9s va cr\xc3\xa9ixer gr\xc3\xa0cies al seu port, el millor de la regi\xc3\xb3, per\xc3\xb2 aviat fou ensombrida pel creixement d'Aquileia i va restar com un municipi provincial. Antoninus Pius va obtenir que els carnis i els catalis foren acceptats com a subjectes de la ciutat romana i no com a tribu dependent, i aix\xc3\xad els caps tribals van poder optar a les magistratures. M\xc3\xa9s tard ja no torn\xc3\xa0 a apar\xc3\xa8ixer a la hist\xc3\xb2ria per\xc3\xb2 va continuar existint fins a l'edat mitjana en qu\xc3\xa8 gaireb\xc3\xa9 va desapar\xc3\xa8ixer per ren\xc3\xa9ixer al segle XVIII en qu\xc3\xa8 va tornar a ser una ciutat important de la mar Adri\xc3\xa0tica (vegeu Trieste)._NEWLINE_Nom\xc3\xa9s es conserven unes restes del temple rom\xc3\xa0 dins la moderna catedral, algunes inscripcions, mosaics i relleus."